送熊退齋歸武夷
作者：蜀翁
朝代：宋

paragraphs: 君居建州溪，我住東浙尾。
邂逅入壺山，于今幾寒暑。
平生譚理道，涉獵頗自喜。
考擊到精玄，我膚君骨髓。
君學有根源，君文有規矩。
寸步履平實，不知虛浮語。
禮廢彝倫斁，聾盲數百載。
紫陽當日心，誰復爲鼓舞。
氣運未回天，人力不能起。
終焉經久功，或慰奔馳苦。
讀書要適用，行過言猶恥。
架空累萬辭，先儒已坐此。
觀君治教篇，農學相資倚。
以茲行吾志，萬物當得所。
奈何人理繆，痛哉時不與。
君去將安之，波浪更風雨。
武夷高且深，櫂歌聲未已。
朝夕足夷猶，尚友朱夫子。
他年見鰲峰，勢與此山擬。
了却未完書，相逢定何許。